กรมการขนส่งทางบก ร่วมกับภาคีเครือข่าย เพื่อเสริมสร้างวัฒนธรรมและความปลอดภัยในการขับขี่รถจักรยานยนต์และปฏิบัติตามกฎจราจร ภายใต้แนวคิด จักรยานยนต์ปลอดภัย Smart Ride - Safe Lives มุ่งลดอุบัติเหตุบนท้องถนนของประเทศอย่างยั่งยืน
นายสนิท พรหมวงษ์ อธิบดีกรมการขนส่งทางบก กล่าวภายหลังเป็นประธานในงานแถลงข่าว "จักรยานยนต์ปลอดภัย Smart Ride – Safe Lives" ภายใต้โครงการ ความร่วมมือรณรงค์ความปลอดภัยบนท้องถนน "ขับขี่ปลอดภัยไทยแลนด์ 4.0" ว่า กรมการขนส่งทางบกร่วมกับภาคีเครือข่ายทุกภาคส่วนดำเนินโครงการดังกล่าวแบบประชารัฐ เพื่อให้ผู้ใช้รถใช้ถนนได้รับความรู้และเข้าใจในการใช้รถใช้ถนนอย่างปลอดภัย และมีทักษะในการขับขี่รถจักรยานยนต์อย่างถูกต้อง นำไปสู่การลดอุบัติเหตุบนท้องถนนของประเทศได้อย่างยั่งยืน โดยจัดกิจกรรมเพื่อสร้างการรับรู้ความเข้าใจและปลูกจิตสำนึกที่ดีให้แก่ผู้ขับขี่รถจักรยานยนต์ ได้แก่ จัดทำสกู๊ปรณรงค์ลดอุบัติเหตุจำนวน 22 ตอน เพื่อออกอากาศทางสถานีโทรทัศน์ และนำไปเผยแพร่ทางโซเซียลมีเดีย จัดกิจกรรมประกวดคลิปส่งเสริมความปลอดภัยบนท้องถนนระดับอุดมศึกษา ชิงเงินรางวัล 100,000 บาท จัดกิจกรรมเชิงรุกรณรงค์ขับขี่ปลอดภัยในมหาวิทยาลัย 4 แห่ง คือ มหาวิทยาลัยเทคโนโยลีราชมงคลธัญบุรี มหาวิทยาลัยจันทรเกษม สถาบันเทคโนโลยีพระจอมเกล้าเจ้าคุณมหารลาดกระบัง และมหาวิทยาลัยสยาม และจัดกิจกรรมสานพลังประชารัฐในการขับขี่ เป็นต้น





นอกจากนี้กรมการขนส่งทางบกยังได้กำหนดพื้นที่สำนักงานขนส่งทุกแห่งทั่วประเทศ เป็นเขตสวมหมวกนิรภัย 100 เปอร์เซ็นต์ ทั้งผู้ขับขี่และผู้ซ้อนท้าย ตั้งแต่วันที่ 1 เมษายน ที่ผ่านมา เพื่อสร้างความตระหนักถึงผลกระทบและให้เห็นถึงความสำคัญในการสวมหมวกนิรภัยอย่างถูกวิธีทุกครั้งที่ใช้รถจักรยานยนต์ ซึ่งจะส่งผลให้เกิดการปรับเปลี่ยนพฤติกรรมการใช้รถใช้ถนนที่ปลอดภัยและเกิดการบอกต่อในสังคมเป็นวงกว้าง โดยที่ผ่านมาได้รับความร่วมมือทั้งผู้ขับขี่และผู้ซ้อนท้ายเป็นอย่างดีมาโดยตลอด